Papersnake/gushiwen huggingface dataset:
菩萨蛮（照溪）
侯置（宋代）

江梅占尽江头雪。忍寒玉骨夸清绝。不似杜秋娘。婆娑秋水傍。

波光涵晚日。照影从教密。隐隐认遥黄。隔溪十里香。
送仁山主兼寄西堂园澄禅师
陈师道（宋代）

未仕宁论马少游，虚名非复韩潮州。
祖师若问西来信，为说苍头与白头。
题县簿清心亭
邹极（宋代）

君向池边展旧亭，坐临止水觉心清。暑风菡萏尘难染，霜月苍烝节更明。

对酒独醒公外况，隔墙人语静中声。谁怜老凤堪栖棘，梦断韶音奏九成。
赵仁甫由梁山令量移池州别驾
卢龙云（明代）

匹马翩翩自蜀回，依然犹共鹤琴来。倚门白发斑衣在，拂袖红尘笑口开。

万里听猿经栈道，几时图骏傍金台。量移敢谓恩犹薄，似解怜君展骥才。
过汀岭漫望志感
郭之奇（明代）

陟彼高岗望眼直，倚軨四顾山如织。连空走野入苍冥，东赣西汀青未息。

秋风远逐游人来，朝朝吹入秋山侧。崭溪崩壑相割劘，万木千林同黯塞。

玉露凋残梧桂枝，白云泛滥烟萝色。惊心芳树半沉藏，刺眼荆榛方自得。

其中巉绝称隘岭，憭慄初登情孔亟。嵚岑怪石向人倾，烦挐交丛横马臆。

櫹椮忽动百禽呼，寂寞寒蝉深且默。低佪转倏欲淫颜，白日荒荒当午匿。

就中秀谷数青松，垂阴曲岫孤特特。独怜托根官路傍，樵牧无知恣残贼。

斤斧馀痕成瘀伤，令我抚摩泪沾轼。沉吟此地策疲驱，偃蹇诸峰斜照昃。

薄暮巃嵷山绪黑，山途未可长迷惑。归去来些故山识，远山悲气孰终极。
五月朔日独坐
石宝（明代）

风日昨炎燠，坐睹麦秋暮。青山当户牖，黄尘满岐路。

旅舍亦宏敞，夕阴舞嘉树。羁鸟恒思归，举翼未能去。

极目西南天，哀鸣乱幽绪。
怀至远弟
邹浩（宋代）

机警如君亦可人，经营门户不因循。须知孝友是为政，莫叹功名难奋身。

北塔杉松培万本，东皋禾黍列千囷。尔兄倍觉归来好，百事无为只奉亲。
题李都官道堂
王云（宋代）

高挂朝冠返故乡，静延真侣创新堂。
不容閒草依阶砌，已许归云宿栋梁。
爱客定须添酒病，惜春应未减诗狂。
肯同阮巷分南北，松竹交阴隔藓墙。
桃花口望西淀
查礼（清代）

袅娜春林烟，吹青入河柳。我乘桃花风，又到桃花口。

萦回西淀水，一镜映马首。哑哑归塞鸿，断续落芦薮。

微茫见渔艇，遥羡烟波友。青莎閒白蘋，垂钓且饮酒。

西沽看渐近，去夏忆分手。别来半载余，相隔殊已久。

奔波惭渊渟，蓬转愧株守。何当租沙田，于焉种菱藕。
贺人生子
王大烈（宋代）

尽道生来骨相奇，若非凤种秘麟儿。
几年仙李蟠根固，一颗蟠桃结子迟。
岐嶷两全真鲜克，之无二字已先知。
徐卿衣钵今传取，衮衮公侯看异时。
晨起
陆游（宋代）

小疾蠲除尽，闲愁垦辟空。
时光鸡唱里，生计碓声中。
戒婢储猿果，看奴织鹤笼。
老人新得道，处处见神通。
金山
王令（宋代）

马蹄行尽九州闲，无处欢娱得破颜。
只有此中宜旷望，谁令天作海门山。
种松
黄庚（元代）

去年种松树，未有蒿与蓬。
今年松渐长，埋没蓬蒿中。
老髯何苍葵，岁华不改容。
回视蒿与蓬，零落悲秋风。
怀张似之
仇远（元代）

少日登山屐，中年上水船。
黄花犹自绿，白发若为玄。
但觉杯行速，那知帽影偏。
南峰深秀处，回首重潸然。
雨中度东湖
袁燮（宋代）

宿霭埋山未肯收，晚风吹雨湿衣裘。渔舠一叶烟波里，添我胸中万斛愁。
句
徐似道（宋代）

胡椒尚杀元丞相，薏苡犹疑马伏波。
石田野色
顾清（明代）

茅屋青林映短篱，渺然西崦望东菑。白羊不起麦平垄，黄犊閒眠水满陂。

远树每于晨雾失，短筇尤共晚晴宜。南阳未为苍生起，风雨还闻长紫芝。
以读书破万卷下笔如有神为韵赋十诗送赵然然如大都 其四
方回（元代）

误训若稽古，字至于三万。一言思无邪，可以了群怨。

世人尔所有，夜光珠径寸。吾侪道固穷，君子兼山艮。
永福寺
黄甲（宋代）

永福丛林古道场，烟霞深处白云堂。
木鱼堂下常虚设，击动龙王无处藏。
僧名仁庵躯甚充而庭多熟果索诗应此
徐渭（明代）

菩萨曾闻肉一团，仁安春亦一腔完。庭前百果黄无数，分与飞来鸟雀餐。
月夜汲中泠泉
谢芳连（清代）

新月泉上出，江华照衣冷。扁舟荡秋桨，汲取波中影。

昨与山僧期，煮月翻瓦鼎。
法曲献仙音
王奕（元代）

九曲青溪，千年陈迹，往事不堪依据。老我重来，海乾石烂，那复断碑残础。应讶野王当日，三弄罢、乍无语。□□□。高牙大纛船如屋，又少甚笙歌，翠云箫鼓。流恨入寒筝，离合君臣良苦。花落几春□，无此一番风雨。是何人、尚秦淮门馆，柳桥荷浦。
答陈莆田投赠二首
刘克庄（宋代）

恬退已邀鸥入社，畸孤羞使鸩为媒。
闻新令尹弹琴治，有远方人负耒来。
雷邑地偏难舞袖，坳堂水浅易胶杯。
一枝半朶真穷相，输与河阳满县开。
胡文广仲与范伯崇自岳市来同登绝顶举酒极谈
林用中（宋代）

自得中峰住，怜君冒雪来。
共登福岩寺，齐上古层台。
头酒酬佳兴，诗怀喜独开。
飘然尘世隔，谈论转堪哀。
浙东献郑大夫
李频（唐代）

圣主东忧涨海滨，思移副相倚陶钧。楼台独坐江山月，

舟楫先行泽国春。遥想万家开户外，近闻群盗窜诸邻。

几时入去调元化，天下同为尧舜人。
和尧峰泉老 东斋
释怀深（宋代）

禅板蒲团消永日，明窗净几映疏筠。一炉香尽六时过，转觉山家气味真。
挽林给事中母柳夫人词三首 其二
王之望（宋代）

作配归华族，生贤瑞国朝。升堂拜王导，窥牖识房乔。

綵服金龟重，安舆驷马骄。庆门今鼎盛，环佩忽萧萧。
和逐年九日阳字韵
吴芾（宋代）

天上恩来解郡章，人间那复是重阳。
老身已许归三径，佳节何妨醉百觞。
但有笑容生面目，更无閒事挠心肠。
旁人不信吾归去，今日真成返故乡。
咏铁马鞭
李昌符（唐代）

汉将临流得铁鞭，鄂侯名字旧雕镌。须为圣代无双物，

肯逐将军卧九泉。汗马不侵诛虏血，神功今见补亡篇。

时来终荐明君用，莫叹沉埋二百年。
晦若临别贻笺有侥幸不死冀得再见之辞因赋长句奉慰
胡思敬（清代）

昔贤忧乱惟祈死，身死犹存耿耿心。今日天将留硕果，吾侪祸不到东林。

信陵醇酒馀孤愤，杜甫麻鞋托苦吟。他日南归作流寓，昆山犹可托知音。
句
叶棣（宋代）

闻说治平元太守，慇勤晚到凤皇池。
题县八景 其一 金鸡春晓
张士猷（明代）

雄峙仰金鸡，春来锦翠齐。一声千户晓，四顾万山低。

日丽花争媚，风和鸟自啼。绿阴常不减，添得几黄鹂。
春晚郊行
何基（宋代）

村烟澹澹日沈西，岸柳阴阴水拍堤。江上晚风吹树急，落红满地鹧鸪啼。
次韵曾守立春席上七绝句 其一
沈与求（宋代）

泽国春归早，连门竞筑台。夜来风力峭，疏片半飘梅。
至第四铺二首
梅尧臣（宋代）

轻舟已过第四铺，忆著阳关末尾声。
怊惆杜公行底急，白醪何处得同倾。
偶作
李龏（金朝）

心如野鹿迹如萍，只愿陶陶不愿醒。楚国蕙兰增怅望，雨中岚影洗还青。
陪程太师宴柳湖归
郑獬（宋代）

鸣珂晓日动，画旗春风斜。
马蹄碧玉砧，踏破黄金沙。
夹路尽高柳，屹如绀璧遮。
草软藉游人，树暖啼娇鸦。
长湖畜元气，飞亭插苍霞。
开樽适逸调，笑言醉方哗。
人意重於春，酒香浓胜花。
所嗟无壮士，挽住白日车。
上马横驮归，不省归到家。
淮阳有此境，足为天下夸。
要路谙机穽，{左犭右斤}{左犭右斤}争齿牙。
愿公且留镇，所得欢无涯。
卷袖倒大白，秀发欹乌纱。
时与东风期，一来赏春花。
登庐山谒濂溪周先生墓
王缜（明代）

自从洙泗分支远，便到濂溪接派流。欲向眼前寻乐处，直于山顶看源头。

一川风月谁能领，四面庭除草自幽。今日瓣香祠下拜，斯文天壤共悠悠。
由临川北道抵馀干山行五首 其四
方朝（清代）

出郭落月辉，涉涧山日昼。客行路纡回，我影忽左右。

悬猿啸风枝，飞鸟来烟窦。回瞻寒潭口，潇洒石泉溜。

东皋苗尚青，溪南稻多秀。神胆何施为，物情自为候。
安国置酒敬简堂分韵得柳暗六春字 其二
张栻（宋代）

公卧百尺楼，馀子可下瞰。我每奉谈麈，汲古得深探。

身外皆为馀，此道要无憾。从渠梅雨天，阴晴递明暗。
颂古四十五首
释如珙（宋代）

相公问道古来有，指水指天只药山。
总是只园听法者，如今分布在人间。
夜访同人清玉山堂
陆费瑔（清代）

夜火出深巷，寒犬知人行。隐隐市阛闭，近郭闻疏更。

遥钟堕寥廓，一白凉烟生。到门人影湿，素月流无声。

虚堂坐飘忽，款语含凄清。静极不知永，孤镫如有情。

忘言结古欢，醇酎相与倾。方欣寤歌适，屋角晨鸡鸣。
一丛花 同人游皇觉寺，时山茶花开，老僧沦茗饷客，词以赏之。
黄燮清（清代）

临江萧寺夕阳中。垂柳舣孤篷。幽廊细径无人到，透春信、偏有东风。

天女散成，维摩拈出，色相总难空。

华严七宝斗玲珑。喷作杜鹃红。茶烟未许禅心定，又堆起、锦怅珠丛。

巾上唾痕，衫边啼晕，应与此花同。
道间怀益昌总所海棠
李曾伯（宋代）

点点红妆缀绿枝，睡犹未足已相宜。
欠呼杜老供吟笔，仅约杨妃倒酒卮。
数日以来应烂漫，一风之后想离披。
凭谁警戒司花女，密遣轻阴谨护持。
陋居五咏·月台
汪莘（宋代）

呼匠琢山骨，临水起月台。
一槃古月色，竹影凉毰毸。
竹影如扫月，月色扫不开。
居然广寒宫，桂枝苦低回，
便欲招谪仙，娥眉送琼杯。
初夏同惟学惟长舅尊游二圣禅林检藏有述
袁宏道（明代）

丈六空传草一茎，莲台肃肃古先生。夜深虚阁听龙语，世远枯松赞佛名。

蒲榻参来知行浅，稻田栽就觉身轻。等閒法法都如梦，眼底何劳觅化城。
盘洲杂韵上 薝卜涧
洪适（宋代）

夹涧荣薝卜，倚竹颜如玉。溪鱼大上时，临流香可掬。
送郭处士往莱芜，兼寄苟山人
高适（唐代）

君为东蒙客，往来东蒙畔。云卧临峄阳，山行穷日观。

少年词赋皆可听，秀眉白面风清泠。身上未曾染名利，

口中犹未知膻腥。今日还山意无极，岂辞世路多相识。

归见莱芜九十翁，为论别后长相忆。
禅人并化主写真求赞
释正觉（宋代）

山覆雪兮一颠白，水深秋兮两眼青。
卦爻初作象，皮骨自成形。
混沌已前之朴，阴阳未判之灵。
道传不出世佛，义备勿开题经。
应兮云月，用也雷霆。
有守而涵海镇岳，无羁而断梗流萍。
有怀
王学浩（清代）

天末雁飞尽，秋风病未苏。揽裘知夜永，对枕觉身孤。

人影连花瘦，诗肠断酒枯。未知空外听，念我此时无。
冬雨叹
倪岳（明代）

近山茫茫远山黑，万里乾坤同一色。窗前乱脚雨如麻，窗里孤踪泪成血。

岁云暮矣三日雪，冰凝初晴地犹裂。不堪两日雨经宵，一点一声心寸折。

新坟已筑高嵯峨，旧坟犹作荒坡陀。长镵欲出泥没胫，对此踟蹰将奈何。

青松初长三尺过，买栽远自南山阿。一时委积不复数，厨奴失喜炊薪多。

年来苦恨穷愁续，把卷茕然不能读。寒灯冷雨愁转长，忍听东邻夜深哭。

晓起邻翁来致辞，丈人虽苦何足知。谁家葬母水盈坎，腊月庚申从𦵏师。
胡邦衡北归先寄诗二首次韵迎之 其一
王庭圭（宋代）

无何真是本来乡，莫遣闲愁犯肺肠。会见栋梁扶大厦，不将文字吊沈湘。

挥毫未辩银为管，沽酒奚须玉作觞。双竹端能作奇瑞，衡人宜护竹间堂。
梅花落二首 其一
陈叔宝（南北朝）

春砌落芳梅，飘零上凤台。拂妆疑粉散，逐溜似萍开。

映日花光动，迎风香气来。佳人早插髻，试立且裴徊。
和天台戴复古韵
陈宓（宋代）

半生胸次著嵯峨，到得庐山鬓欲皤。
列岫但蒙排闼入，一壶未许扣舷歌。
清风六月犹嫌剩，明月三秋不厌多。
拟向清朝新白鹿，结茅深处傍松坡。
次韵时然惠徽州近作
周紫芝（宋代）

庄侯四海习凿齿，鸾栖一枝亦聊尔。沸镬那寻袁处州，独跨羸骖度徽水。

羊肠路绕十八坡，危磴天悬三十里。扪参历井不复休，一握去天真有此。

军符夜下星火急，吏习文书日填委。青山倥偬未可厌，方外周旋人有几。

坐看云生拄颊间，便恐诗成横槊里。万壑千岩入句来，天遣江山助奇伟。

我昔经行五岭头，芙蓉峰高天正秋。凄音怨曲不成调，细雨寒烟空复愁。

晓得新诗惊欲倒，句似当年山色好。一生忍泪泣秋风，可笑区区郊与岛。
贫居自述 其六
李孔修（明代）

采药归来力已疲，自家贫病自家医。平生只要睁高眼，半世何曾解皱眉。

孤鹤野云皆侣伴，寒梅疏竹尽相知。随年随月从容过，一任旁人笑懒痴。
酬乐天东南行诗一百韵
元稹（唐代）

我病方吟越，君行已过湖。去应缘直道，哭不为穷途。
亚竹寒惊牖，空堂夜向隅。暗魂思背烛，危梦怯乘桴。
坐痛筋骸憯，旁嗟物候殊。雨蒸虫沸渭，浪涌怪睢盱。
索绠飘蚊蚋，蓬麻甃舳舻。短檐苫稻草，微俸封渔租。
泥浦喧捞蛤，荒郊险斗貙。鲸吞近溟涨，猿闹接黔巫。
芒屩泅牛妇，丫头荡桨夫。酢醅荷裹卖，醨酒水淋沽。
舞态翻鸲鹆，歌词咽鹧鸪。夷音啼似笑，蛮语谜相呼。
江郭船添店，山城木竖郛。吠声沙市犬，争食墓林乌。
犷俗诚堪惮，妖神甚可虞。欲令仁渐及，已被疟潜图。
膳减思调鼎，行稀恐蠹枢。杂莼多剖鳝，和黍半蒸菰。
绿粽新菱实，金丸小木奴。芋羹真暂淡，䶉炙漫涂苏。
炰鳖那胜羜，烹鯄只似鲈。楚风轻似蜀，巴地湿如吴。
气浊星难见，州斜日易晡。通宵但云雾，未酉即桑榆。
瘴窟蛇休蛰，炎溪暑不徂。伥魂阴叫啸，鵩貌昼踟蹰。
乡里家藏蛊，官曹世乏儒。敛缗偷印信，传箭作符繻.
椎髻抛巾帼，镩刀代辘轳。当心鞙铜鼓，背弝射桑弧。
岂复民氓料，须将鸟兽驱。是非浑并漆，词讼敢研朱。
陋室鸮窥伺，衰形蟒觊觎。鬓毛霜点合，襟泪血痕濡。
倍忆京华伴，偏忘我尔躯。谪居今共远，荣路昔同趋。
科试铨衡局，衙参典校厨。月中分桂树，天上识昌蒲。
应召逢鸿泽，陪游值赐酺.心唯撞卫磬，耳不乱齐竽。
海岱词锋截，皇王笔阵驱。疾奔凌騕褭，高唱轧吴歈.
点检张仪舌，提携傅说图。摆囊看利颖，开颔出明珠。
并取千人特，皆非十上徒。白麻云色腻，墨诏电光粗。
众口贪归美，何颜敢妒姝。秦台纳红旭，酆匣洗黄垆。
谏猎宁规避，弹豪讵嗫嚅。肺肝憎巧曲，蹊径绝萦迂。
誓遣朝纲振，忠饶翰苑输。骥调方汗血，蝇点忽成卢。
遂谪栖遑掾，还飞送别盂。痛嗟亲爱隔，颠望友朋扶。
狸病翻随鼠，骢羸返作驹。物情良徇俗，时论太诬吾。
瓶罄罍偏耻，松摧柏自枯。虎虽遭陷阱，龙不怕泥涂。
重喜登贤苑，方欣佐伍符。判身入矛戟，轻敌比锱铢。
驿骑来千里，天书下九衢。因教罢飞檄，便许到皇都。
舟败罂浮汉，骖疲杖过邘。邮亭一萧索，烽候各崎岖。
馈饷人推辂，谁何吏执殳。拔家逃力役，连锁责逋诛。
防戍兄兼弟，收田妇与姑。缣缃工女竭，青紫使臣纡。
望国参云树，归家满地芜。破窗尘癡癡，幽院鸟呜呜。
祖竹丛新笋，孙枝压旧梧。晚花狂蛱蝶，残蒂宿茱萸。
始悟摧林秀，因衔避缴芦。文房长遣闭，经肆未曾铺。
鹓鹭方求侣，鸱鸢已吓雏。征还何郑重，斥去亦须臾。
迢递投遐徼，苍黄出奥区。通川诚有咎，湓口定无辜。
利器从头匣，刚肠到底刳。薰莸任盛贮，稊稗莫超逾。
公干经时卧，钟仪几岁拘。光阴流似水，蒸瘴热于炉。
薄命知然也，深交有矣夫。救焚期骨肉，投分刻肌肤。
二妙驰轩陛，三英咏袴襦。李多嘲蝘蜓，窦数集蜘蛛。
数子皆奇货，唯予独朽株。邯郸笑匍匐，燕蒯受揶揄。
懒学三闾愤，甘齐百里愚。耽眠稀醒素，凭醉少嗟吁。
学问徒为尔，书题尽已于。别犹多梦寐，情尚感凋枯。
近喜司戎健，寻伤掌诰徂。士元名位屈，伯道子孙无。
旧好飞琼翰，新诗灌玉壶。几催闲处泣，终作苦中娱。
廉蔺声相让，燕秦势岂俱。此篇应绝倒，休漫捋髭须。
摴蒱歌
刘黄裳（明代）

龙女诵经香饭毕，长安放衙初岸帻。桃笙幔展燕寝春，试下红衫轻一掷。

绿云点点玳梁间，海燕翩翩对远山。仙人好博雷翻掌，玉女投壶电解颜。

揶揄笑口如飞雪，黄鹂二月争调舌。别有呼卢调转高，一声凤叫青天裂。

风摇花片满雕窗，郁金醽酒泛琼缸。云母屏前怜个个，水精帘下爱双双。

一枝醲李倚银盘，纤纤新笋击琅玕。已解疾驰夸女侠，故将迟局媚郎官。

醉后双鸾挂海野，樱唇唾出胭脂马。偷得筹来窃玉符，夺将枭去惊铜瓦。

折腰尘净馆娃前，画眉人在章台下。摴罢么么性转灵，不弹宝瑟向君听。

仙郎带酒朝天去，还讽如来般若经。
消息 李紫酺先生惠寄《香梦春寒馆诗选》，吟谢
吴小姑（清代）

燕掠风帘，桃红藓砌，先生知否。漫说春寒鸳梦暖，却讶莺啼柳。

漫诗一卷，芸窗细读，合把浓香熏透。笑檀郎、耽清坐，难掩侬、短长吟口。

花魂月魄，钏痕钗影，怎教多情消受。才子佳人，天长地久，总入词人手。

消闲却忆，小园梅绽，曾酿半壶冬酒。好沉醉、研磨私评，那人领首。
闻粤西除命有作时以楚臬迫将入计 其一
王世贞（明代）

歘然除目下，呼酒一为欢。岂谓投荒易，端怜入计难。

桑榆元爱暖，蒲柳自知寒。早晚从休沐，将因托挂冠。
和周少晰咏梅韵五首 其二
廖行之（宋代）

太息凋年雨木冰，岁寒心事属何人。携筇试绕墙边树，喜见琼林第一春。
观大水望朝阳岩
沈辽（宋代）

前日岩间欲结庐，下眺江水百步馀。春水溅溅出乳窦，青山白石半洿涂。

不到津头已三月，谁知江水涨天墟。遥望横流不敢济，岩口已有人罾鱼。
和陈南仲郎中见贻
曹勋（宋代）

颍川先生气佳哉，软语款细怀抱开。
万言倚马有余味，一室扫抱无纤埃。
悬知得句先钵韵，便觉北南瞻斗魁。
向来小驻奔电马，始今须遂良史才。
书边事四首
张可大（明代）

边臣失计款呼延，辽左于今困右贤。
招讨使承斩马剑，从征军赐大官钱。
神京未可称高枕，孤塞应须策万全。
将相共和文武济，勿令烽火照甘泉。
隐居二首 其一
释文珦（宋代）

流水何尝有竞，閒云本亦无心。静者不殊云水，悠然自乐山林。
春墅
崔道融（唐代）

蛙声近过社，农事忽已忙。邻妇饷田归，不见百花芳。
送都水姚懋明主事改任南京仪制
程敏政（明代）

曾向青源识俊髦，恩除重下为均劳。留都官爱新仪部，驿路人迎旧水曹。

千里长安随日近，万年钟阜入云高。宦情乡思谁兼得，莫惜离亭尽浊醪。
喜刘宝学彦修得归因叙初时凄怆之意十首
张嵲（宋代）

漓水津头逢早春，桂林杨柳拂行尘。
西园无限芳菲树，皆作新花诗主人。
再次前韵二首
邓肃（宋代）

琢磨佳句敌离骚，赖得朋来漉酒陶。
时遣纡余资卓牵，更将华妙济雄豪。
阁临巨浸南溟近，帘捲晴空北极高。
更约高谈句法外，可怜天下政滔滔。
偕邵文纶三登怀远青云楼眺荆涂两山作 其二
周仪炜（清代）

帝乡甥馆已难寻，原隰畇畇直到今。童律无功宜有罚，防风后至亦何心。

荒墟庙貌成萧瑟，泽国山图想播琴。嗣服钧台带遥甸，史臣犹侈说辛壬。
风雪二首
刘克庄（宋代）

大块号万窍，强名之曰风。
楚人无意义，乱说有雌雄。
枉诸友先君墓次方石先生韵奉谢二首 其一
李东阳（明代）

荒郊无地不悲风，废堞西来古道东。本为登堂劳范式，非关痛腹返桥公。

十年世事看今昨，两代交情识始终。赖有新诗题旧恨，多愁聊可慰予穷。
从周入齐夜度砥柱
颜之推（南北朝）

侠客重艰辛，夜出小平津。马色迷关吏，鸡鸣起戍人。

露鲜华剑彩，月照宝刀新。问我将何去，北海就孙宾。
提举陈龙图特垂顾遽促归轩
韩琦（宋代）

千里相思访所知，昔人曾有此闻稀。方欣一见销萌吝，便忍连章赋式微。

早是衰年多感慨，不堪寒色挫芳菲。剡溪雪月光如昼，懊恼仙舟兴尽归。
登證明观
释子千（宋代）

欲知相续振宗风，常似泉源昼夜通。若使为霖布寰宇，每随云雾下高峰。
和虞永康梅花十绝句
魏了翁（宋代）

不随妖艳竞花期，叶落惟存老树枝。
林下水边时一见，相逢颇恨几年迟。
晓起探梅四首
杨万里（宋代）

一生劫劫只长涂，投老山林始定居。
梦破灯青窗欲白，犹疑雪店听鸡初。
失调名
佚名（宋代）

千里有个好相识，望青山一色。
效古（天宝十四年）
皎然（唐代）

日出天地正，煌煌辟晨曦。
六龙驱群动，古今无尽时。
夸父亦何愚，竞走先自疲。
饮干咸池水，折尽扶桑枝。
渴死化爝火，嗟嗟徒尔为。
空留邓林在，折尽令人嗤。
花月痕·第十五回诗
魏秀仁（清代）

多情自古空余恨，好梦由来最易醒。
岂是拈花难解脱，可怜飞絮太飘零。
香巢乍结鸳鸯社，新句犹书翡翠屏。
不为别离肠已断，泪痕也满旧衫青。
绍兴祀神州地祇十六首 神州地祇位奠玉币用《嘉安》。
郊庙朝会歌辞（宋代）

璇玑谐序，籍敛荐嘉。昭答柔祇，迭奏雅歌。币琮以侑，仪腆气和。

灵其溥临，容与燕嘉。
过林忠甫山房
顾逢（宋代）

虽是无猿鹤，何殊林麓间。
从教居近市，不必入深山。
白日窗如炙，清风门自关。
留连诗酒乐，坐久竟忘还。
寄怀张鞠存年兄 其一
王广心（清代）

黄叶秋蝉忽满林，客愁况是别离侵。张骞槎去明河隔，贾傅书来痛哭深。

渐有清霜浮画角，更无流水入瑶琴。谁怜此夜淮南梦，丛桂青青露不禁。
题月山亭
李新（宋代）

山如偃月江如玦，我歌骊驹与公别。
出门大路礲砥平，何得却言新径捷。
新径无人可问迷，荆棘勾衣马蹄折。
急行先到决不疑，大路知公笑人拙。
巾车和銮长中节，缓绥脂毂循安辙。
此身逸乐无疏虞，五里少体会十里歇。
一迟一速勿复论，只将大路指儿孙。
雨土
林景熙（宋代）

丰凶不可问，疑入瘴乡春。
高汉枯无润，刚风吹作尘。
园林霜后色，樵牧雾中身。
四望荒荒白，谁为洗日人。
寄和甫
王安石（宋代）

水村悲喜拆书看，闻道并州九月寒。
忆得此时花更好，举家怜女不同盘。
闻百舌
郑刚中（宋代）

圆吭百舌语千般，岂是春来不耐闲。
为见幽人无与语，故来相对作闲关。
秋热 其二
方岳（宋代）

山气爞爞旱火光，墙头枯草半青黄。饥肠惯作晴雷吼，且乞梧桐一夜凉。
冬柳次无锡钱茂才瀚生 其二
曹家达（清代）

小园残雪龁垣衣，瘦尽风情百事非。江上雁啼红板冷，天涯人远素书稀。

梦和残月疏难繫，愁泣荒烟涩不飞。一自青阳惊受谢，到今冷眼与时违。
固济尔巴图鲁璊绰尔图尽节诗
弘历（清代）

璊绰尔图者，索伦侍卫员。曾以血战功，因赐号旌贤。

固济尔何血，敢勇能摧坚。亦云其勇耳，大节乃炳然。

兆惠定回城，驿章一一宣。云有玛穆特，被回掳去年。

其人厄鲁特，随军厮役焉。将军遣侦骑，彼亦随往㫋。

忽被贼回遮，众寡敌实难。矢尽守空屋，奋突挥以拳。

莫宁察战没，岱屯命亦捐。璊绰尔图在，伤重饮剑艰。

猝被生缚去，至霍集占前。卓立唾贼骂，裂眦发冲冠。

巴图鲁侍卫，岂惧尔狂㹪。天兵今少至，数万继进连。

以千敌尔万，汝灭踵不旋。霍集占乃怒，持刀向颈剸。

其达什策凌，同时遭系牵。霍集占忿詈，尔厄鲁特人。

唇齿应相依，何受中国官。铁钩钩四肢，其死最可怜。

是皆所亲见，饰语敢取愆。徒以无足数，旦夕命苟延。

渠逃定回城，乃复得见天。兆惠闻此语，既悦继涕涟。

悦以我有人，涕以已所遣。据实历详陈，痛泪不忍看。

心与帅臣同，恩加宁惜骈。为齿睢阳张，为舌常山颜。

古有今岂无，诗录其人传。
金蹄
楼钥（宋代）

金蹄垂耳小韩卢，饰以重鐶驯可呼。
谁击冬青碧阴下，恍然如见击梧图。
刘阮洞
洪适（宋代）

桃花当日未成蹊，已有幽禽语翠微。楚峡行云空入梦，秦台鸣凤要同飞。

仙家长若三春好，人境何知万事非。访问丘园荒旧迹，却应回首悔来归。
观音山寺
钱元扬（清代）

曲折循幽径，中峰信可观。涧阿纡以旷，松石邃而寒。

禅定花香异，机忘鸟语欢。如何窥道意，夕照有遗丹。
题濠州高塘馆（敬爱为御史，过宿处）
阎敬爱（唐代）

借问襄王安在哉，山川此地胜阳台。

今宵寓宿高塘馆，神女何曾入梦来。
酬刘员外见寄
严维（唐代）

苏耽佐郡时，近出白云司。
药补清羸疾，窗吟绝妙词。
柳塘春水慢，花坞夕阳迟。
欲识怀君意，明朝访楫师。
答韦八
白居易（唐代）

丽句劳相赠，佳期恨有违。早知留酒待，悔不趁花归。

春尽绿醅老，雨多红萼稀。今朝如一醉，犹得及芳菲。
题黄县丞墨牛
周紫芝（宋代）

一牛饱卧春草绿，一牛下坡引黄犊。长安可笑人海中，眼前见此三觳觫。

诗翁老去饥满腹，归把春犁岂非欲。人生所愿能几何，百亩良田一牛足。
归去来围南邻刘家菜圃近许辟路相通
朱翌（宋代）

假道趋南浦，排墙度小沟。
仙人中摘李，邻里外依刘。
良友经时集，清贫觉我优。
槟榔初不设，佳茗或相投。
多丽•为李云田题周少君宝灯坐月浣花图
董以宁（清代）

染吴绡。非云非雾飘飘。彷佛见、冰轮挂起，玉台小镜偏高。

药栏斜、明妆依约，银床近、素影飘姚。手半垂时，肩微亸处，却疑悬想思摇摇。

还閒倩、名花作伴，掩映越生娇。却有个、司花侍女，汲水匀浇。

看转过、辘轳金井，低头欲避花梢。宛相怜、星眸对盼，如相语、粉舌同调。

怨寄莲砧，寒侵藕袜，瘦来真是楚宫腰。知何日、还随夫婿，射雉向如皋。

应赢得、嫣然一笑，尽把愁消。
和张沙河招饮
黄庭坚（宋代）

张侯耕稼不逢年，过午未炊儿女煎。
腹里虽盈五车读，囊中能有几钱穿。
况闻縕素尚黄葛，可怕雪花铺白毡。
谁料丹徒布衣得，今朝忽有酒如川。
巢父洗耳图
郑思肖（宋代）

万事喧杂帝响中，细参巢父意无穷。
须还半掬溪边水，方始教君耳不聋。
先赏牡丹寄提刑考功
余靖（宋代）

花期何事早追陪，莺未迁乔燕未来。
曲槛为逢春日暖，香苞先逐晓风开。
旋邀歌舞同侪乐，却叹光阴急景催。
可惜韶妍莫虚掷，馀芳留待使车回。
閒步游紫极观
张镃（宋代）

青惜高杉觅望宽，仙庐幽占路纡盘。
边花制古装门榜，老桂枝拳倚醮坛。
颜色不同轻紫绶，精神常在慕黄冠。
蜂巢蚁垤非吾不吾乐，终买云扃种朮餐。
题薛兰英、蕙英《苏台竹枝词》 其一
杨维桢（元代）

锦江只见薛涛笺，吴郡今传兰蕙篇。文采风流知有日，连珠合璧照华筵。
读何斯举黄州秋居杂咏次其韵十首 其七
陆游（宋代）

赋性本刚褊，直欲栖深山。晚乃稍悔悟，自恨不少宽。

胡越本一家，祸福环无端。少忍万事毕，孰为热与寒。

我友为我言，冠盖满长安。人人不如君，八十犹朱颜。
馆西迎驾起居
苏颂（宋代）

一梢鸣跸启重关，广殿传呼趣就班。
瑞日初临黄盖外，紫云先就翠裘间。
和鸾音里趋翔过，锦绣围中拜舞还。
共诧书林清近地，彤墀咫尺对天颜。
潘莲巢焦山画轴为袁珏生翰林励准题
陈宝琛（清代）

江南江北数名山，惟有焦先是昔颜。画亦幸存留比勘，乾嘉风物在人间。
己未立春留杨伯子知县小酌夜闻窗竹有声伯子
周必大（宋代）

谟讶衰翁笑口开，故人风度继欧梅。
堕簁雪阵鱼丽远，蹋迹诗欧凤沼来。
酒似茅柴居膈上，句如桂子落天台。
新年春日相追逐，谁谓天公厌两回。
次韵子任
韩淲（宋代）

城郭秋风晚，人来自远山。荒荒行硌确，浅浅渡潺湲。

虎尾休论履，龙鳞且愿攀。过从因煮饼，惜取片时閒。
次韵李参政秋怀十绝
魏了翁（宋代）

母心日日儿当归，屋山看尽乌鸟栖。
安得使我如乌飞，母旁衮地为儿啼。
咏郭西鱼池
吕本中（宋代）

烟艇江湖网罟疏，石矶风雨钓纶虚。碧池漫凿方通径，鳞沼聊巡供别储。

诗客兴来堪佐酒，野人梦去却多鱼。鸱夷闻道曾兴越，经济还馀千倍渔。
思佳客·玉辔青骢去不归
陈允平（宋代）

玉辔青骢去不归。锦中频织断肠诗。窗凭绣日莺声婉，帘卷香云雁影回。金缕扇，碧罗衣。蝶魂飞度画阑西。花开花落春多少，独有层楼双燕知。
宁宗朝享三十五首 神宗室用《大明》。
郊庙朝会歌辞（宋代）

厉精基治，大哉乾刚。信赏必罚，内修外攘。礼乐法理，号令文章。

作新之功，度越百王。
偈
释达珠（宋代）

圣贤不分，古今惟一。
可谓火就燥，水流湿，
鉴井而饮，耕田而食。
东村王老去不归，纷纷黄叶空狼藉。
寄怀
赵蕃（宋代）

雨足新晴后，凉生静夜时。
支筇谁得见，惟有鹭鸥知。
次韵答邵户部文敬前后得七首 其四
李东阳（明代）

城南风日总宜诗，满地杨花十丈丝。五夜钟声应有恨，十分春色去无遗。

山川尚忆登临晚，樽酒长怀晤语私。白雪调高空怅望，一楼残雨梦醒时。
喜晴
吴与弼（明代）

漠漠秋云合，濛濛晓雨来。正愁山脚滑，俄喜日华开。
吴宫春词拟王建
张羽（明代）

馆娃宫中百花开，西施晓上姑苏台。
霞裙翠袂当空举，身轻似展凌风羽。
遥望三江水一杯，两点微茫洞庭树。
转面凝眸未肯回，要见君王射麋处。
城头落日欲栖鸦，下阶戏折棠梨花。
隔岸行人莫偷盼，干将莫邪光粲粲。
偈颂七十六首 其四十
释子益（宋代）

是句亦刬，非句亦刬。德山焚疏钞，临济烧禅板。堪悲堪笑，一对无孔铁锤，驴年梦见正法眼。
大涤洞天留题
何洞清（宋代）

落魄人间成谩老，足茧胼胝要闻道。
掉头不向声利场，飘飘迥出风尘表。
嗟嗟事事不惬怀，却喜因缘饱幽讨。
登太华兮濯沧浪，云梦湫隘鲁邾小。
既不责人求诸己，自信玄门穷妙理。
虚室生白悟名言，坐见吉祥来止止。
个中端的合乾坤，几道致柔若诸水。
要须万里可参同，坐断孤峰空弃鄙。
潜山霍山大涤山，天柱插云人莫企。
痴狂取笑谁氏子，不以生生而死死。
自知踪迹类闾丘，君家可是留前轨。
枯藤拟待挂休休，莫使风雷暗催徒。
湖村访友
许梦麒（清代）

我爱骚人住水湾，当门湖水白潺潺。安排游客床头酒，供给诗潺屋外山。

笴干著风低翠色，苔衣经雨上新斑。向谁乞得丹青笔，写出村图一幅间。
游九鲤湖纪兴 其三
黄廷用（明代）

寻真漫入桃源道，况露分香注酒杯。天上五星腾桀阁，湖中万石起层台。

龙门喷玉何年歇，凤巘飞丹几日回。不有郡公能作主，赤松空向碧云开。
渑池会盟台
陈琏（明代）

王风不作游说兴，苏张之辈纷纵横。区区会盟非一所，独有此台能著名。

忆昔嬴秦誇智力，虎视中原非一日。关东诸侯多向风，况乃邯郸居咫尺。

秦赵二王同日来，会盟直欲登高台。瑟声才罢缶声作，军声四面欢如雷。

秦本无心偿赵地，赖有相如多气义。奈何季世取灭亡，似怪当时璧为祟。

人间俯仰成千年，台基依旧青山前。登临怀古意无限，西风满树鸣寒蝉。
次韵刘养源见寄二十韵
高斯得（宋代）

山寺传好语，盈耳欢声腾。
侧闻新天子，有意绥蒸蒸。
金鸡肆大眚，民散蒙哀矜。
诏书日夜下，合沓来凌兢。
访落首鲐背，导谏延龟朋。
讲习召遗席，轺车聘才能。
官簿还故邸，孝思齐定陵。
宛如春气至，顿释朝霜凝。
神龙妙嘘云，妖狐疑听冰。
维今万秕政，欲言何可胜。
安得批肝血，排云叫觚棱。
崇兰变成艾，春鸠化为鹰。
贪夫野外贙，善类风中灯。
百壬各自媚，两如偏见赠。
盈庭苍玉佩，绝响朱弦绳。
愿我圣明后，金台择先登。
昭苏聩聩听，凌厉高高层。
阴霾半夜駮，日月高衢升。
吾侪老畎亩，鼓腹歌不兴。
齿发已自料，息翅甘冥鹏。
感皇恩（徐铎状元·般涉调）
张先（宋代）

延寿芸香七世孙。华轩承大对，见经纶。溟鱼一息化天津。袍如见，三百骑，从清尘。

玉树莹风神。同时棠棣萼，一家春。十年身是凤池人。蓬莱阁，黄阁主，迟谈宾。
题怡乐堂为赠善夫良友
高克恭（元代）

君家华堂号怡乐，已见檐楹佳致作。时张图画玩江山，晴敞窗棂咏风月。

有书教子知义方，有席延宾酬斝觞。天壤不知更何乐，松门醉倚看斜阳。
郭比部花园十二首 其一 天均洞
郭正域（明代）

洞口少人行，冷然发孤想。清风松上来，此是天籁响。
雪中同上醉
周紫芝（宋代）

驾言陟前冈，胜赏追良辰。苍黄惨暮色，浩荡飞瑶尘。

冰花似有惨，娱我坐上宾。但恐白模糊，偶失青嶙峋。

造物有奇事，变灭无逡巡。斜阳忽到眼，万叠罗苍岷。

戏从壶中天，漏此色界痕。况乃文字饮，尽属我辈人。

老守颇自愧，缪许参冠巾。念我千里行，维舟在江滨。

雪既不可留，迹亦恐遂陈。置之勿复道，且饮樽中醇。
徐州龙山亭宴集
尹台（明代）

胜地标龙久，危亭借鹤传。长河当槛入，乱岫袅空悬。

日月珠林外，风云倚席前。此方多难日，匡济赖诸贤。
太白老人
张籍（唐代）

日观东峰幽客住，竹巾藤带亦逢迎。暗修黄箓无人见，

深种胡麻共犬行。洞里仙家常独往，壶中灵药自为名。

春泉四面绕茅屋，日日唯闻杵臼声。
十六日晚归见白楼
丰坊（明代）

褦襶经过少，支离宇宙空。归眠北窗下，消受满楼风。

浴罢移冰簟，吟成对草虫。早知身是幻，宁复问穷通。
靖通庵
白玉蟾（宋代）

靖通庵外锁晴云，壁莹飞琼瓦叠鳞。野鸟无心一声晓，岩花有意四时春。

凿开风月长生地，占断烟霞不老身。虚靖当年仙去后，不知丹诀付何人。
寄题陈适追养亭
李覯（宋代）

筑室先茔下，哀心有所归。
每来开户牖，浑似恋庭闱。
丘木成风树，衰裳换彩衣。
吾生与君类，东望涕交挥。
御街行（灯夕戏成）
张鎡（宋代）

良宵无意贪游玩。奈邻友、闲呼唤。六街非是少人行，不似旧时唤范。笙歌零落，绮罗销减，枉了心情看。

思量往事堪肠断。怕频到、帘儿畔。朦胧月下却归来，指望阿谁收管。低头注定，两汪儿泪，百计难销遣。
赠安邑知县方寺丞
魏野（宋代）

寻常少往还，门静似居山。
书为传家秘，琴因国忌闲。
坐衙更鹤氅，行乐到禅关。
约我休官后。邻居竹树间。
春词
毛滂（宋代）

玉甃兰封麝，瑶池柳养金。
宸章先造化，摛藻自春林。
寿湖南汪仓十首
廖行之（宋代）

赋政频年合简求，民情滋欲得公留。
虽然湖外私膏泽，须索樊侯入佐周。
又寄次前韵
皮日休（唐代）

病根冬养得，春到一时生。眼暗怜晨惨，心寒怯夜清。

妻仍嫌酒癖，医只禁诗情。应被高人笑，忧身不似名。
子猷访戴
来梓（宋代）

四山摇玉夜光浮，一舸玻璃凝不流。
若使过门相见了，千年风致一时休。
偶得双头莲花戏作
晁说之（宋代）

君子不见昭仪飞燕姊妹在汉宫，同妍共丽媚赤凤，
赤凤一日与俱逝长空。又不见大舅小舅兄弟专晋亦何有，
兄招千里兵，弟殒一杯酒。
嗟尔芙蓉芬芳姿，山水无染称瑰奇。
亭亭各映清涟漪，高下浅深何不宜。
尝游镜湖五月时，目极万叠青罗衣，
一花独出擅朝晖。譬如神情散朗王夫人，
不争铅黄桃李春。又如君子立朝廷，
朋而不倚自修正。何乃反常为异失故态，
比之人事那足爱。只恐横塘知我有恨处，
故教绝艳相并语。莫言才气世无双，
并蒂何如君看取。不然戏我坎壈此世每不偶，
逢人好匹开笑口。
万侍郎母夫人挽诗
虞俦（宋代）

闺壸高风在，乡闾美事传。宁须伯仁长，更觉寿昌贤。

禄养酬初志，恩封慰暮年。侍郎官已贵，遽返阆昆仙。
八月十五夜对月
任士林（元代）

客路惜年年，中秋月自圆。正怜儿女侧，不共弟兄前。

老去一丘壑，人生二顷田。兹游谅何事，清影未能眠。
中秋同鹿洲圯授天行紫英业师坐月
宗渭（清代）

银河潋滟碧云鲜，徙倚柴门月正圆。影泻苍松清带露，光摇秋正淡无烟。

钟残自爱添衣坐，香烬何妨后客眠。皎洁一年惟此夜，莫教容易负婵娟。
送林光宇文学同高吴二茂才还闽四绝句 其二
王世贞（明代）

吴江霜冷落枫丹，闽峤繁花正耐看。识字儿曹师友意，春风桃李不成寒。
资正殿学士萧照邻挽词二首
周必大（宋代）

科甲早巍巍，官曹总帝畿。
间尝森画戟，毕竟践黄扉。
衣钵传儿辈，笙歌彻妓围。
百年盈省陌，何翅古来稀。
送人红花栽
刘昭禹（唐代）

世上红蕉异，因移万里根。艰难离瘴土，潇洒入朱门。

叶战青云韵，花零宿露痕。长安多未识，谁想动吟魂。
送荐福恩老
李洪（宋代）

二老相从寂寞滨，往来藜杖特情亲。
白头庐阜閒司马，杜口毗耶彼上人。
知见普薰金斗域，伽陀语别霅溪濒。
红梅已露西来意，要看全提祖令新。
句
郑戬（宋代）

春到不择地，石傍花自开。
沁园春·夜雨三更
吴潜（宋代）

夜雨三更，有人敧枕，晓檐报晴。算顽云痴雾，不难扫荡，青天白日，元自分明。权植油幢，聊张皂纛，坐听前驺鼓角鸣。君休诧，岂宣申南翰，成旦东征。鸿冥。哽噎秋声。正万里榆关未罢兵。幸扬州上督，为吾石友，荆州元帅，是我梅兄。约束鲸鲵，奠安鼪鼠，更使嵎夷海晏清。连宵看，怕天狼隐耀，太白沈枪。
泛舟过流霞岛遂登阆风岩
欧大任（明代）

洞頫穹窿一岛开，棹歌曲曲共沿洄。风帆上下浮蓬苑，露掌东西矗菌台。

泛黛乍从丹浦落，飞霞半自赤城来。游人岂解金声句，知有梁园赋客才。
大雪行
张舜民（宋代）

晓辞洛水滨，暮宿河之涘。
四野漫漫不见人，竟日止能行数里。
浑然天地为一色，渭水南北复何似。
五陵鹰犬争合围，十宅管弦初热耳。
连宵耿耿照鬓发，迎马点衣犹未已。
但得来年春麦熟，暂困泥涂复何耻。
农夫南亩未厌多，却入长安作泥滓。
梅花和黄觉民四首
王之道（宋代）

夜来春信到南枝，姑射神人逞雪肌。
多谢长须解予意，送将羁客换新诗。
摸鱼儿·送王子文知太平州
李公昴（宋代）

怪朝来、片红初瘦，半分春事风雨。丹山碧水含离恨，有脚阳春难驻。芳草渡。似叫住东君，满树黄鹂语。无端杜宇。报采石矶头，惊涛屋大，寒色要春护。
阳关唱，画鹢徘徊东渚。相逢知又何处。摩挲老剑雄心在，对酒细评今古。君此去。几万里东南，只手擎天柱。长生寿母。更稳步安舆，三槐堂上，好看彩衣舞。
双流旅舍
陆游（宋代）

孤市人稀冷欲冰，昏昏一盏店家灯。
开门拂榻便酣寝，我是江南行脚僧。
次林司户清水岩韵
陈宓（宋代）

祷雨当年百丈峰，森森夹径耸修筇。
甘霖尚想四垂合，清境无因一到重。
仙伯遗纵参佛迹，王公新咏张军容。
索诗尚及疏庸令，筳寸何堪击钜钟。
诸君用东坡玉堂观郭熙画诗韵题江山王君平远
陈文蔚（宋代）

有客有客心地闲，楼外青林林外山。
风烟出没美无度，依约图画有无间。
眼随白鸟去边远，一声渔唱江村晚。
此时谁会倚栏心，云出不知何处巘。
岁寒松柏饱风霜，肯逐桃李争春阳。
安得共卧百尺楼，为挹江濑吞山光。
当年形过八砖日，坡仙想像频搔发。
无言细玩郭熙画，应思老去寻泉石。
余游钟山宿石佛峰下因上人自归宗来赠之六首 其一
释德洪（宋代）

曾共故山寒食，忽惊庐岳重阳。想见洞庭橘柚，累垂又出青黄。
定花阻风五首
李曾伯（宋代）

边湖六六片时程，况可篮舆度岸行。
西舫东船从此办，任他风浪与阴晴。
冷日过骊山（一作孟迟诗）
赵嘏（唐代）

冷日微烟渭水愁，翠华宫树不胜秋。

霓裳一曲千门锁，白尽梨园弟子头。
古意二首
释善珍（宋代）

力耕野老嫌儿少，苦战将军羡级多。
只道乱离人死尽，朱门日日买青娥。
千尺雪歌叠旧作韵
弘历（清代）

凛秋无雪雪乃有，宜在玉塞崇山山之后。层阴积冰彼其常，夫何近带山庄映轩牖。

奔崖饮涧喷琼花，匉訇磕砉众响纷交加。八音六律此繁会，似过挚干缭缺方武阳襄家。

君不见绘事后于素，又不见土鼓先云頀。我非子也在川上，乃亦因心惬清悟。

渟漴漩澓潺且湲，鴐鹅麇鹿往复还。试看一放势莫禦，其始涓涓滴滴渟滀山之湾。

𨗳流曲折阶前洒，雪色雪声交上下。去年种树初点缀，今来翠干已盈把。

北何雁碛南何吴，一家中外咫尺夫。取名聊尔寄清赏，岂知清赏原在神仙区。

便教溪侧安茗垆，绿杯香雪书浇吾。秋云在天水在湖，兴于云水了不殊。
沁园春
秦观（宋代）

锦里繁华，峨眉佳丽，远客初来。忆那处园林，旧家桃李，知他别后，几度花开。月下金罍，花间玉珮，都化相思一寸灰。愁绝处，又香销宝鸭，灯晕兰煤。

东风杜宇声哀，叹万里、何由便得回。但日日登高，眼穿剑阁，时时怀古，泪洒琴台。尺素书沈，偷香人远，驿使何时为寄梅。对落日，因凝思此意，立遍苍苔。
送李漕用之二首
刘克庄（宋代）

汉廷盐铁议交攻，有诏姑惟旧法从。
闻道岭南歌圣主，一如河北感仁宗。
向舒自是堪王佐，桑孔安知富大农。
它日公归奉清问，可无鲠论赞烹封。
九日中军送白菊
杨万里（宋代）

未应白菊减与黄，金作鈿心玉作裳。
一夜西风开瘦蕾，两年海南伴重阳。
若言佳节如常日，为底寒花分外香。
挼蕊浮杯莫多着，一枝留插鬓边霜。
得乡书
吴芾（宋代）

闻道交亲知我还，欢迎竞欲越乡关。
我于乡里初无补，又复劳人只汗颜。
拜坟
韩琦（宋代）

欲知为郡宠，昼锦入家村。自古拜松槚，几人如子孙。

麾幢新俗观，牛酒饫乡尊。儒者荣斯甚，将何报国恩。
水龙吟·甲辰岁寿韩南涧尚书
辛弃疾（宋代）

渡江天马南来，几人真是经纶手。长安父老，新亭风景，可怜依旧。夷甫诸人，神州沉陆，几曾回首。算平戎万里，功名本是，真儒事、君知否。(君知否 一作：公知否)
况有文章山斗。对桐阴、满庭清昼。当年堕地，而今试看，风云奔走。绿野风烟，平泉草木，东山歌酒。待他年，整顿乾坤事了，为先生寿。
赠张亦
赵师秀（宋代）

一别无书信，相逢各老苍。
山川烽外远，岁月梦中长。
空橐盛诗草，单衣碗酒香。
因言瀼溪宴，同忆旧时狂。
怡园主人消寒会予自上海归赋此
曹家达（清代）

岁晚意不适，驱车归家园。穷巷多白草，寒门无高轩。

道逢心所欢，得意相忘言。邀我旧游地，劝我彭泽尊。

顾念早春节，气候殊凉温。三淩杀野荠，霜落寒蓬根。

耿耿怀旧情，况复时既昏。芳草随年尽，何处求王孙。
此君室 其八
方岳（宋代）

一径自明月，谁能此婆娑。床头易未了，如此良夜何。
野别
福喜（清代）

隐隐行旌野树间，鱼轩久驻望前山。天空绝塞云孤往，日下高原鸟自还。

纵拟离魂酬钿盒，难持破镜觅刀环。相怜应有南飞雁，锦字偷衔人汉关。
春日次韩耕云韵
龚諴（清代）

万里休论野鹤心，东来聊复写幽襟。山中故旧苍松老，柳外人家画阁深。

渺渺溪烟新雨后，离离春草旧城阴。风波满眼惊头白，破屋青灯一怅吟。
桐庐舟中
戴复古（宋代）

吴山青未了，桐江绿相迎。
扁舟问何之，往访岩子陵。
高风凛千古，卧蹴万乘主。
富贵直浮云，羊裘钓烟雨。
洞庭秋四首 其三
韦骧（宋代）

洞庭秋薄暮，日脚返沧溟。云气天涯赤，峰峦水上青。

归舟来隐隐，夕鸟去冥冥。鼓瑟音何在，空闻帝子灵。
仙源即事三首
王镃（宋代）

开试丹头采异方，归来洗药井中香。
松花酒后黄精饭，卧看青山到夕阳。
送张景山知康州
郑獬（宋代）

遂溪张太守，恳意乞南州。
家在白云下，郡当沧海头。
旌旗泷水晚，风雨瘴山秋。
解却淮西印，轻为万里游。
使君领客访湖庄分简斋茂林当日映群贤之句得
曹彦约（宋代）

风流人物总能文，洗我榛芜久离群。
意气扫除投老障，浩歌惊起住山云。
风迎小队春三月，天与湖庄景十分。
七子赋诗皆宠武，刳肠犹不报殷勤。
送春 其一
李龏（金朝）

三月惟残一日春，岂知惆怅有闲人。随风未辨归何处，斜日横窗起暗尘。
悼亡八首 其六
陆佃（宋代）

忽地轻红四散飞，寻常春色未应稀。东风大是无情思，吹落馀香便不归。
次韵吴子祥溪行有怀吾蒲而作 其二
魏观（明代）

岚光开翠崿，旭影动晴墟。送客莼边去，孤帆柳外舒。

山云初度鹤，溪雨忽沈鱼。自得幽居趣，诸公恐未如。
茉莉花
钱蘅生（清代）

晚来小立向风前，细雨微风绝可怜。疏放一枝浑似雪，湘帘月上影婵娟。
冬至前月赴季父梅花之集与韩蒲向宪唐干诸人
胡寅（宋代）

冰围风战雪交侵，方是春工属意深。
绿萼已开栽乐谷，一枝那意寄芗林。
依然照水如相媚，粲者巡檐也未禁。
香白檀心谁解赋，赖公戛玉更摐金。
大江东去 滕王阁 元草堂诗馀卷上
高永（金朝）

闲登高阁，叹兴亡满目，风烟尘土。画栋珠帘当日事，不见朝云暮雨。秋水长天，落霞孤鹜，千载名如故。长空淡澹，去鸿嘹唳谁数。遥忆才子当年，如椽健笔，坐上题佳句。物换星移知几度，遗恨西山南浦。往事悠悠，昔人安在，何处寻歌舞。长江东注，为谁流尽今古。
苦热和徐山甫韵
金履祥（宋代）

地卷槁苗尽，人居沸鼎中。
何时霖雨相，梦到武丁宫。
见王广文
吴龙翰（宋代）

旅食京华不自谋，可堪曲尽鹔鹴裘。
一床风雨孤灯夜，千里江山两鬓秋。
笑索寒梅吟苦句，醉拈秃笔扫穷愁。
学人翻笑孙明复，强乞希明一点头。
赠张绘秘教九题·诗牌
林逋（宋代）

矗方标胜概，读处即忘归。
静壁悬虚白，危楼钉翠微。
清衔时亦有，绝唱世还稀。
一片题谁作，吾庐水石围。
赵有翼招同社出游次韵
曾协（宋代）

总道无情却有情，撩人幽事不胜清。拟同骚仆从长吉，不遣橘奴觅李衡。

四山浓淡要题品，百卉后先宜按行。登览不忧风雨迫，挥戈须驻日西倾。
七十翁五言十首 其六
方回（元代）

只影兼孤喙，攒眉更结喉。一生无大喜，万种有閒愁。

冠豸羞言路，凭熊齿郡侯。休官十六载，不报破家雠。
上巳溪上燕二首
陈造（宋代）

杜若洲边卓旆旌，佳晨一醉万金轻。
春光仅有一分在，天气可能三日晴。
解道兰亭亦陈迹，肯吟楚些怆幽情。
人生到处皆儿戏，笑看急標闹两鲸。
渡伊洛合流
林以宁（清代）

历尽山川险，方知行路难。寒风鸣大谷，怪石激流湍。

歧路心常怯，穷途泪未乾。波光应笑我，独自上河干。
依韵和吴正仲闻重梅已开见招
梅尧臣（宋代）

难开密叶不因寒，谁翦鹅儿短羽攒。
犹是去年惊目艳，不知从此几人观。
重重好蕊重重惜，日日攀枝日日残。
我为病衰方止酒，愿携茶具作清欢。
颂古九十八首
释印肃（宋代）

万卷诗书难却易，片衣口饭易却难。
说甚须弥和芥子，堂堂体露指风旛。
甲寅西归江行春怀十首
汪莘（宋代）

江行二月正清新，无主桃花不恋春。
老去情怀甚年少，少年未解惜芳晨。
七月初二夜，洪州对月，怀伯丈亲舍 其二
范梈（元代）

念世居难终，忘世亦易度。今旦庭树落，空明见飞雨。

沉痾从谁解？采草时自炷。万里无一归，愿得妙者悟。

寥寥宇宙间，舍此复奚慕？
宴桃源·落月西窗惊起
白居易（唐代）

落月西窗惊起，好个匆匆些子。鬒鬓亸轻松，凝了一双秋水。告你，告你，休向人间整理。
寄题天台临海县白鹤庙西泉和韩子云惠诗
杨万里（宋代）

东泉千年流不休，西泉千年秘不流。
临海令君一念作，猿鸟未知泉已觉。
殿脚西头苍石根，向来元无泉眼痕。
一朝擘崖迸膏乳，却与东泉作宾主。
令君已升金掌中，白鹤古祠烟雨蒙。
父老思君难弃得，登亭饮泉三叹息，
祝君公台寿千百！
谢纯甫惠笔
强至（宋代）

管劲毫尖匠制宜，故人珍赠我何为。
分殊定远初投日，得似文何旧梦时。
大手愧无才翰用，正心惟见友朋规。
纷纷纸尾方劳署，辜负词林视草词。
醉落魄
张抡（宋代）

光辉皎洁。古今但赏中秋月。寻思岂是月华别。都为人间，天上思清彻。
广寒想望峨琼阙。琤琤玉杵声奇绝。何时赐我长生诀。飞入蟾宫，折桂饵丹雪。
玉壶园
董嗣杲（宋代）

莫问南漪与玉壶，杜鹃还更试花无。
坡仙一顾吟空老，地主频更景不殊。
船出断桥春溆远，钟传萧寺晚楼孤。
山明水秀轩扉敞，落日渔歌过里湖。
游熙六年端午帖子词·皇后合五首
崔敦诗（宋代）

圣主恭勤少燕游，生衣趁得未明求。
随时但献长生缕，当午犹闲竞渡舟。
新晴 其二
刘攽（宋代）

朝阳升空天气新，荒郊落叶寒纷纷。溪源流潦不可渡，知是蜀山前日云。
皇帝閤端午帖子 其十
胡宿（宋代）

南方朱鸟司时令，东阙苍龙护禁扉。万寿御觞端日举，祥风三殿绕云旂。
赠郑元明术士自言安晚之孙故诗及之
陆文圭（元代）

梁灏八十有二岁，自从天福逮雍熙。
中更乾德五得聚，晚赐龙头行玉专。
吾今之年灏相若，布衣落拓何能为。
吟诗独与熊儿和，作曹那求狗监知。
龙钟久纳少年侮，耿介尤为诌子啧。
吾闻长沙赵彦仁，豫知郑相秉化钧。
从容杯酒旗二妇，端嘉之际俱名臣。
是时宋德已衰谢，扶颠江左尚有人。
安晚之孙今为庶，嗟我与子俱邅迍。
不须谀我有许寿，且道何时脱子贫。
清和四月天气新，共买一醉抛青春。
穷通寿夭俱莫问，盖世英雄一窖尘，
草间惟有石麒麟。
李羽处士故里
温庭筠（唐代）

柳不成丝草带烟，海槎东去鹤归天。愁肠断处春何限，

病眼开时月正圆。花若有情还怅望，水应无事莫潺湲。

终知此恨销难尽，辜负南华第一篇。
游王官谷
王钦臣（宋代）

钟鼎山林出处明，中间不合枉高情。有钱须买王官谷，流水声中过一生。
相思曲
刘溥（明代）

相别谁知许久，相思不道能深。
一夜五更妾梦，千山万水郎心。
湖州歌九十八首 其七十四
汪元量（宋代）

第五华筵正大宫，辘轳引酒吸长虹。
金盘堆起胡羊肉，御指三千响碧空。
拟古 其八
王拯（清代）

旄头百丈雄，帅节青云高。戏奇本偏将，枉使牙纛豪。

朝官走相谒，投笔尽班超。阘茸大藩吏，转面还相朝。

帐前别将军，出入带弓刀。位尊命乃重，深拱日逍遥。

计从再起踬，意气凌嵩乔。军中日佳气，楼阁出蜃蛟。

陋哉诸侯壁，日饮投河醪。艰难事版筑，曾不得嫖姚。

日暮落旗门，中军夜寂寥。明镫乱银烛，帐底曳红绡。

赳赳王浑邪，书至愿属僚。输诚又夜郎，景附不待招。

龙鳞与凤翼，翕曶尽金貂。亦有穷途士，来归薮逋逃。

趋承片语合，薰沐不崇朝。果怀左车策，同建卫霍劳。

大功方筑第，安论百石椒。哀哉上东门，长啸凌冲飙。

纤儿生白眼，感叹过津桥。
九日怀友
赵希桐（宋代）

江蟹初肥天欲霜，莫云红树写秋光。
西风携手登临地，今日黄花两处香。
六歌 洞庭波
方殿元（清代）

洞庭波，欲渡不得忧如何。岷峨六月下雪水，九江不流平如砥。

朝朝日月镜中开，时时兰芷香风起。自从氛祲飞鲸鳄，白浪如山断衡霍。

蛟龙一夜失窟宅，昼日冥冥风雨恶。四山阴火烧白骨，归梦无津湖水阔。

夜半寒笳吹一声，哀猿尽叫丹枫脱。湘灵听之罢鼓瑟，九疑无路千峰黑。

一时弹断五弦琴，惆怅南风来不得。江南日夜造楼船，澄清望断在明年。

羁客穷途谁不老，何日湖边看春草。
天都仙 其三
徐积（宋代）

天兵十万著犀衣，手执金幢踏彩霓。龙共玉麟相次列，群鸾班在凤凰西。
薛郎远以颂为寿句法崛奇读之喜甚赋比为谢
晁公溯（宋代）

家藏五世书，不减王铜川。
仕宦虽陆沈，文章则蝉联。
女归逢其良，辞来亦粲然。
胸次龟负图，笔端骥奔泉。
生朝远寿我，细字书满笺。
手追满澳诗，句法两汉前。
念昔昌黎公，尝赋猛虎篇。
南纪通古学，已难与并传。
况堕牛李中，百代莫洗湔。
开尊笑谓妇，举酒属青天。
愈也殆我愧，庶几太史迁。
更看敞夫人，叅语东厢边。
九日偕翁与可江正甫郑景云游凤山
朱复之（宋代）

裹将破帽凤山游，凤去台空余古丘。
白发尚能今日客，黄花祗作故园秋。
天浮渭北荒荒杳，江入旴南隐隐流。
我始欲愁君且莫，人生何处是吾州。
题镇海楼
德祥（元代）

斯楼屡易名，一上一伤情。白屋多为戍，青山半作城。

雨中春树出，风里晚潮生。亦有归鸦早，闲鸣四五声。
庐山道中 其六
李彭（宋代）

萧杌斋中天马驹，追风未试且幽居。剧谈挽我留三日，不费一鸱传异书。
送淳丞上虞
楼钥（宋代）

我老不复仕，行将挂衣冠。
两子俱贰令，官职恰一般。
剡川且书考，上虞亦之官。
人言易捧檄，归奉重亲欢。
我意正不尔，期汝政可观。
食焉怠其事，古训戒舍镘。
汝职去民亲，簿书当细看。
一邑无不问，正尔良独难。
江海匝三垂，长堤捍惊湍。
埭高几如山，潮至不留残。
宣和有遗迹，能使潮浸滩。
陂湖谨蓄洩，可以救旱乾。
长沟济漕运，浚治令通宽。
此皆丞所职，勿惮心力殚。
江头有东山，永怀谢家安。
邑有李与丰，况复居二潘。
尚友更从游，问学加研钻。
平时固知汝，廉谨无欺谩。
涉世终未深，送汝能忘言。
故乡去帝乡，舟驭多往还。
失己固不可，待人亦多端。
罔求违道誉，善遣非意干。
穷达自有时，此理真如丹。
聚散不足较，岂得长团栾。
闲静我所便，汝其自加餐。
有时或乘兴，往来二子间。
踏雨送汝行，浮家当游般。
走笔如家书，谁能苦雕剜。
沁园春·雨趣轻寒
丘崈（宋代）

以自见云

雨趁轻寒，风作秋声，燕归雁来。动天涯羁思，登山临水，惊心节物，极目烟埃。客里逢君，才同一笑，何遽言归如此哉。别离久，算不应兴尽，却棹船回。

主人下榻高斋。更点检笙歌频宴开。便留连不到，迎春见柳，也须小驻，度腊观梅。花上盈盈，闺中脉脉，应念胡麻正好栽。从教去，正危阑望断，小倚徘徊。
新安官舍闲坐
来鹏（唐代）

寂寞空阶草乱生，簟凉风动若为情。不知独坐闲多少，看得蜘蛛结网成。
惠州 其三
彭汝砺（宋代）

绝域冬犹暖，孤村日易斜。浮云点晴汉，幽鸟篆平沙。

白草单于垒，青灯渤海家。夜蟾无定处，流转共天涯。
送新茶李圣喻郎中
陈仲谔（宋代）

头纲别样建溪春，小璧苍龙浪得名。
细泻欲帘珠颗露，打成寒食杏花饧。
鹧斑碗面云萦字，兔褐瓯心雪作泓。
不待清风生两腋，清风先向舌端生。
金刚随机无尽颂·威仪寂静分第二十九
释印肃（宋代）

欲明三界主，莫信邪师语。
说有有无时，道在未相许。
茶园曲寄治香匮袁晖
陈献章（明代）

峡东湾湾一水长，商船无日不苏杭。千村万落无穷树，尽是袁郎匮里香。
海城秋夕寄怀舍弟
李中（五代）

鸟栖庭树夜悠悠，枕上谁知泪暗流。千里梦魂迷旧业，

一城砧暗捣残秋。窗间寂寂灯犹在，帘外萧萧雨未休。

早晚莱衣同著去，免悲流落在边州。
送沈沅陵
赵蕃（宋代）

世官古所讥，世禄今不废。
要之苟有人，二者非苦背。
君祖我曾祖，绍圣同廷对。
素风我莫嗣，清德君可辈。
江湖渺闻名，荆蛮适亲诲。
忘年君固美，并行我终悔。
许以相唱酬，何止闻謦欬。
君行竟先我，后会何时再。
江花与江章，颇恨远自碍。
君于门户责，有似松柏耐。
而我诗书乐，政尔羞同队。
临分曷告我，苦语幸勿爱。
我亦安赠君，结兰以为佩。
庶几二祖风，岁久端如在。
贞元十一年知贡举挠阁不能定去留寄诗前主司
吕渭（唐代）

独坐贡闱里，愁多芳草生。仙翁昨日事，应见此时情。
林和靖墓
郑厚（宋代）

山前山后冢累累，处士孤坟没草莱。
古宅更遭新烧火，荒林难觅旧栽梅。
月香水影诗空好，鹤怨猿惊客共哀。
回首西泠桥外寺，晚来金碧拥楼台。
重庆堂诗 其六
危素（元代）

其孝伊何，古有嘉则。敬事皇天，以明尔德。
夏夜忆卢嵩
韦应物（唐代）

霭霭高馆暮，开轩涤烦襟。不知湘雨来，潇洒在幽林。

炎月得凉夜，芳樽谁与斟。故人南北居，累月间徽音。

人生无闲日，欢会当在今。反侧候天旦，层城苦沉沉。
秦笛仙赴岳州两梦见之
周体观（清代）

薄暮轻为别，扁舟去渺然。干戈南国外，雨雪大江边。

信宿行应远，登楼望独悬。春来能几日，客梦益相牵。
归乌曲
曹秉哲（清代）

天涯一只惊霜乌，欲归望远心踟躇。踟躇不归问何意，答言恐负高飞志。

高飞壮志难遽酬，可怜倦翮无时休。不如株守故林侣，饮啄翱翔得自主。

吁嗟乎！乌不归兮栖何之？乌竟归兮哺何资？将归未归两难决，愁煞斜阳欲暮时。

暮景人间容易变，及时归去乌莫恋，巢中老乌泪如霰。
宾阳楼八景 其二 牌山樵唱
陈献章（明代）

日夕楼上饮，瞻望南山阿。樵夫睨林木，会意岂在多。

白云满山径，负薪行复歌。人生异出处，贫贱奈尔何。
月晕
梅尧臣（宋代）

月晕已知风，灯花先作喜。
明日挂帆归，春湖能几里。
四用前韵酬达夫 其八
刘弇（宋代）

稍喜浊醪扶病头，强看狂絮点清流。王鳣叔鲔成何事，不似吞书鲤破愁。
赠梁梧冈
释今无（明代）

九十犹如四十时，琴声太古养冰姿。龙鳞欲化松非老，渔海乾残影未移。

可有金丹师葛令，应无閒梦学希夷。平生机事浑无取，只是低低一局棋。
绿筠轩旧在於潜寂照寺今移立县治之东竹间凿
张镃（宋代）

按图得此已欣然，胜趣何尝有变迁。
一把香茅千个玉，不妨邂逅揖苏仙。
颂证道歌·证道歌
释印肃（宋代）

明明佛敕曹溪是，曹溪一滴周天备。
法身澄济润古今，飞空著地谁知贵。
跃溪春涨
陈良贵（宋代）

神龙早已跃沧溟，胜迹于今水尚腥。昨夜桃花春雨泛，溪流沉璧浸沙汀。
同叶梦锡赵德庄游牛首山
韩元吉（宋代）

不辞扶病触春寒，及此新晴一日閒。
云外经年见双阙，马头乘兴数前山。
清泉细酌巉岩上，佛窟同探紫翠间。
我亦无心话禅悦，衔花百鸟自飞还。
台湾八景
王璋（元代）

水尽山横峙，霞明半岭西。寒鸦争乱影，孤鹜与飞齐。

树点浑成绮，崖悬恍折圭。奇观当逸兴，生面早留题。
春日游读书山怀元遗山先生四首 其二
朱云骏（清代）

古人不可及，非徒尚词翰。出处有本性，此际良独难。

高名震山斗，事定待阖棺。筮仕兴定初，天兴列史官。

凋敝日益甚，簪笔涕汍澜。国亡终布衣，家训传南冠。
浪淘沙
周文璞（宋代）

还了酒家钱。便好安眠。大槐宫里着貂蝉。行到江南知是梦，雪压渔船。

盘礴古梅边。也信前缘。鹅黄雪白又醒然。一事最奇君吸取。明日新年。
挽赵秋晓
邓元奎（宋代）

文星陨向凤台城，凶讣传来验奠楹。
天若假年加富贵，人生梦枕做功名。
谪仙诗在晚唐重，坡老身亡两蜀轻。
豪迈如今存者几，惜乎吾道重伤情。
再次洪上人云巢韵
洪刍（宋代）

黄子厌喧求避俗，直上孤峰结茅屋。欲期汗漫游九垓，俯视尘寰战蛮触。

小山招隐唤不回，旧时从事有边幅。不能投笔学文鸳，底用决科似张鷟。

自赋云巢自高唱，手握灵蛇嗤鱼目。由来江夏多可人，蓝田片片生美玉。

要须青山顶上行，去伴白云檐下宿。西湖窟穴对华榱，肯把兰亭比金谷。
句
俞桂英（宋代）

母念子行远，儿云爷未归，
送方叔二首
姜特立（宋代）

我走尘埃君入山，须知静躁不相关。
何时宾主俱无事，雅志堂前一解颜。
雉朝飞
黄哲（元代）

野田无人蒿草薄，群雉班班草中落。五月禾熟桐风清，南陂北陂声喔喔。

东方渐高晨露稀，金翎绣项争光辉。桑畦如雾行不见，雄鸣挟雌惊复飞。

渴饮幽涧泉，饥啄野田粟，群雏来哺声粥粥。宁向郊原抱耿介，不羡云霄竞高逐。

鲁恭慈仁，桑阴自驯。鳏茕窃伤，犊牧采薪。下防虞罗，上畏雕鹗。

朵颐垂涎，群动交虐。圣人祝网天网疏，八纮山泽无畋渔，蓬机艾戈无尔图。

朝出陌上飞，莫还蒿下居。翼众雏兮行且呼，饮而啄兮宁尔躯。

雉兮雉兮乐何如，慎勿变化陈仓为怪诬。
同王公佩和老杜韵 其二
冯时行（宋代）

敝屋甫环堵，此君忧面墙。当窗蔽寒绿，入坐荐清凉。

客咏閟馀响，佛薰留散香。老成看气骨，霜雪表灵长。
题石桥寺山井
赵湘（宋代）

何年凿藓纹，寒气触僧魂。
穴在青松底，泉通白石根。
汲因尝茗客，窥有断肠猿。
偶向秋来照，吟髭雪露痕。
误佳期 冬夜庭中玩月，同柴扶九、石汝夏兄弟
徐燮（清代）

万里寒飙渐止。六扇疏棂乍启。夜云敛尽碧天空，明月明于水。

夜映曲池滨，上下还相似。寒光一片抱圆灵，人在冰壶里。
灵岩
姚辟（宋代）

泉石平生性所耽，谢公延我到东南。
红莲幕下烦佳客，文脊山中访旧岩。
剪竹扫花寻鸟道，扪萝随衲问龙潭。
图经未尽幽潜事，待向仙家起玉函。
题新开花呈永叔
刘敞（宋代）

野客赏春怜物华，不将手触新开花。且留林下引狂蝶，看舞东风倾绿霞。
自渊溪历延平抵建宁杂咏
张养重（清代）

风吹博望槎，白浪滚江沙。缆走悬崖险，舟穿乱石斜。

龙钟垂涧竹，踯躅映山花。野泊无人境，前林起暮鸦。

不寐数严更，危崖戍火明。闻鹃春泪滴，防虎夜心惊。

枕落高滩响，篷悬密雨声。山川凄绝处，魂断剑州城。
罢徐州，往南京，马上走笔寄子由五首 其三
苏轼（宋代）

古汴从西来，迎我向南京。东流入淮泗，送我东南行。

暂别复还入，依然有馀情。春雨涨微波，一夜到彭城。

过我黄楼下，朱栏照飞甍。可怜洪上石，谁听月中声。
倚楼二首
方回（元代）

西风迎面晚凉新，略展青铜正幅巾。
独倚阑干偶无事，閒看楼下奕棋人。
作篱
陆游（宋代）

生世八十馀，日夜迫衰老。中年所筑舍，倾坏当官道。

每逢风雨夕，性命凛莫保。况此芦竹藩，何恃不摧倒。

今朝手自葺，不暇避涂潦。鸡豚有限隔，门巷得锄扫。

岂惟禦盗窃，亦足慰怀抱。阴云忽四垂，见事幸差早。
溪行
白胤谦（清代）

习习轻风透袷衣，闲行不畏目光微。一听流水心期足，随意落花高下飞。
次朱必先与师是唱酬韵
陈造（宋代）

男子负抱成蹉跎，唾壶自击商声歌。
此声此意谁解领，政用折柬招羊何。
人言百里半九十，它日聪明嗟不及。
云衢掎袂梦空劳，神武挂冠吾已必。
久要但有穷鬼随，此鬼亦使文怪奇。
推敲惯尝京尹怒，登临肯兴赋客悲。
蚕蚁可浴牛可饭，农家星候知昏旦。
不妨婢子办黄细，更贷邻僧供白粲。
转调蝶恋花
沈蔚（宋代）

渐近朱门香夹道。一片笙歌，依约楼台杪。野色和烟满芳草。溪光曲曲山回抱。

物华不逐人间老。日日春风，在处花枝好。莫恨云深路难到。刘郎可惜归来早。
酬陈鸣野移尊见枉东林园亭
顾可文（明代）

有客自于越，故乡烟水深。披图访海岳，载酒造园林。

鸾啸发清籁，虬髯听朗吟。极知嵇叔夜，颇惬吕安心。
普天乐·西山夕照
徐再思（元代）

晚云收，夕阳挂，一川枫叶，两岸芦花。鸥鹭栖，牛羊下。万顷波光天图画，水晶宫冷浸红霞。凝烟暮景，转晖老树，背影昏鸦。
拟古诗（六首。永乐五年）
朱高煦（明代）

顺帝饶巧思，良工弗能及。
奇后亵坤仪，储子骄相袭。
奸回屡登崇，弊政滋郡邑。
群雄遂蜂起，志士如龙螫。
脱脱力未展，扩廓兵方集。
信谗忌成功，九庙斯嶪岌。
不有昏政乖，那归皇祖急。
历数在圣明，万代洪基立。